Diefstal by Interpol-kantoor in PretoriaArgieffoto Vyf skootrekenaars wat glo sensitiewe inligting bevat, waaronder inligting oor die omstrede Tsjeggiese sakeman Radovan Krejcir se ondersoek, is uit Interpol se kantore in Pretoria gesteel. Die Sowetan het Woensdag berig een van die skootrekenaars wat gesteel is, behoort glo aan ŉ beampte wat betrokke was by George Louca se uitlewering van Ciprus na Suid-Afrika. Volgens die koerant bevat die skootrekenaars ook ŉ lys van geheime getuies en inligting van ŉ internasionale misdaadsindikaat. Die inbraak het oor die naweek by kantore wat die Suid-Afrikaanse Polisiediens aan Interpol afgestaan het, plaasgevind. Die diewe het glo Saterdag vir die eerste keer toegeslaan, en Sondag teruggekeer. Die diewe het vermoedelik toegangskaarte en -kodes van die gebou bekom. Drie kolonels en twee kapteine werk in die kantore. Lt.genl. Solomon Makgale het die diefstal bevestig, maar kon nie bevestig of daar sensitiewe inligting op die skootrekenaars was nie. “Ons wil nie die saak vooruitloop nie, maar ons is besig om die voorval te ondersoek,” het hy gesê. Niemand is nog in verband met die voorval in hegtenis geneem nie. Krejcir en ŉ groep medepligtiges word tans verhoor op aanklagte van ontvoering, poging tot moord en dwelmhandel. Louca word verdink van die moord op Lolly Jackson, die voormalige eienaar van Teazers.